BMW se nuwe X1 beïndrukMaroela Media se eerste toetsmotor in 2016 was ŉ BMW X1. ŉ Donkerblou X1 xDrive20i. Dit was werklik ŉ lieflike ryding, en ná ons grootbaas ook ŉ beurt met hom gehad het, het sy gesê: “Ek het altyd gewonder hoekom BMW-bestuurders só is – nou verstaan ek hoekom.” Ons was onlangs by die bekendstelling van die nuwe BMW X1. Die eerste generasie se X1 was vir my ŉ lelike eendjie, maar die tweede een is werklik mooi. Die derde generasie met die kodenaam U11 begin ŉ prentjie skets van die rigting wat BMW se ontwerpe die volgende jare gaan inslaan – en dis opwindend, want die jongste X1 is regtig mooi. Die ontwerp is skoon met skerp lyne hier en daar. Die perfekte balans tussen ŉ manlike en vroulike ontwerp. Selfs die binneruim slaag daarin om nie té sag óf te hard gestileer te wees nie. Die kajuit is meer ruim as wat mens verwag, en die sitplekke lekker gemaklik. Die kattebak sal ook ŉ billike klomp bagasie insluk. Die kajuit is gepeper met ŉ magdom luukshede, en dit is die eerste keer dat ons nie meer ŉ iDrive-knoppie vind in ŉ BMW nie. In die X1 maak mens eerder gebruik van al die raakskerms of stembeheer om verstellings te maak, radiostasies te kies en dies meer. Daar was twee modelle by die bekendstelling gewees, 18i en 18d. Een petrol, een diesel. Die petrolweergawe word aangedryf deur ŉ 1,5 ℓ-driesilinderturbopetrolenjin. Dié enjin bied 115 kW en 230 Nm en maak gebruik van ŉ 7-spoed-dubbelkoppelaar- outomatiese ratkas. Die 18d kry sy aandrywing van ŉ 2,0 ℓ-viersilinderturbodieselenjin wat 110 kW en 360 Nm bied. Terwyl die 18i se brandstofverbruik nie sleg is teen 6,5 ℓ/100 km nie, is die 18d verstommend teen 5 ℓ/100 km. Op die pad verkies ek beslis die 18d. Dit sou die een wees waarop ek my geld spandeer. Die ritgehalte in albei modelle is in die kol, maar die diesel voel sagter en meer verfynd – dalk weens die swaarder enjin voor. Padhouvermoë is heelwat beter as wat enige X1-koper sal benodig, dit is egter ŉ BMW. Aan die veiligheidskant staan die X1 vir geen mededinger terug nie met verskeie aktiewe én passiewe veiligheidstelsels: van standaardtoerusting waaraan ons nou al gewoond geraak het soos sluitweerremme met elektroniese remkragverspreiding en lugsakke tot aktiewe stelsels soos baanbeheer, blindekolwaarskuwing en botsingwaarskuwing met noodremhulp. Dit is uiters maklik om die X1 op te som. Die X1 sal perfek by die meeste gesinne inpas. Dit bied die veelsydigheid om pappa se toermaat te wees, óf mamma se buksie om die kinders mee skool toe te ry. Ek het tydens die bekendstelling Alfa Romeo se Tonale op toets gehad – en dit het beslis bewys hoe om dit nié te doen nie, teen presies dieselfde prys. Ek kan egter nie wag vir die volle elektriese BMW iX1 wat later vanjaar bekend gestel word nie, veral as die fantastiese iX3 ŉ aanwyser is van wat om te verwag. Die X1-reeks lyk só: Die reeks word gedek deur ŉ 2 jaar/onbeperkte km-waarborg en 5 jaar/100 000 km- omvattende instandhoudingsplan. Ons sal binnekort weer tyd met die X1 deurbring en hom dán teen sy mededingers vergelyk.